CELEX: 32020D1782
Language: el
Date: 2020-11-25 00:00:00
Title: Απόφαση (ΕΕ) 2020/1782 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 για την τροποποίηση της απόφασης αριθ. 573/2014/ΕΕ σχετικά με την ενισχυμένη συνεργασία των δημόσιων υπηρεσιών απασχόλησης (ΔΥΑ) (Κείμενο που παρουσιάζει ενδιαφέρον για τον ΕΟΧ)

30.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 400/7
               
            
         ΑΠΟΦΑΣΗ (ΕΕ) 2020/1782 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 25ης Νοεμβρίου 2020
         για την τροποποίηση της απόφασης αριθ. 573/2014/ΕΕ σχετικά με την ενισχυμένη συνεργασία των δημόσιων υπηρεσιών απασχόλησης (ΔΥΑ)
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 149,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Η απόφαση αριθ. 573/2014/ΕΕ του Ευρωπαϊκού Κοινοβουλίου και του Συμβουλίου (3) θεσπίζει το ευρωπαϊκό δίκτυο δημόσιων υπηρεσιών απασχόλησης («το δίκτυο») για το χρονικό διάστημα από τις 17 Ιουνίου 2014 έως τις 31 Δεκεμβρίου 2020.
                  
               
                     (2)
                  
                  
                     Στόχος του δικτύου είναι ο εκσυγχρονισμός και η ενίσχυση των δημόσιων υπηρεσιών απασχόλησης (ΔΥΑ), προκειμένου να βελτιωθούν οι δυνατότητες, η ποιότητα των υπηρεσιών τους, η αποτελεσματικότητα και η αποδοτικότητά τους. Αυτό θα επιτευχθεί μέσα από την παροχή μιας πλατφόρμας για τη σύγκριση των επιδόσεών τους σε ενωσιακό επίπεδο, για τον εντοπισμό βέλτιστων πρακτικών και για τη θέσπιση ενός συστήματος αμοιβαίας μάθησης, με σκοπό να διασφαλιστούν αξιοπρεπείς συνθήκες εργασίας και να δημιουργηθούν βιώσιμες θέσεις απασχόλησης για όλους. Το δίκτυο έχει επίσης ως στόχο να προσφέρει στις ΔΥΑ τη δυνατότητα να συμβάλλουν σε μεγαλύτερο βαθμό στην ανάπτυξη καινοτόμων, προσανατολισμένων στο μέλλον και τεκμηριωμένων πολιτικών, σύμφωνα με τις σχετικές πρωτοβουλίες πολιτικής της Ένωσης και με τους οικονομικούς, κοινωνικούς στόχους και στόχους απασχόλησης που ορίζονται στο άρθρο 3 παράγραφος 3 της Συνθήκης για την Ευρωπαϊκή Ένωση.
                  
               
                     (3)
                  
                  
                     Το δίκτυο έχει διαδραματίσει καίριο ρόλο στην ενθάρρυνση της περαιτέρω συνεργασίας μεταξύ των κρατών μελών στους τομείς αρμοδιότητας των ΔΥΑ, ενώ έχει επίσης συνεισφέρει στον εκσυγχρονισμό και την ενίσχυση των ΔΥΑ. Η αξιολόγηση της εφαρμογής της απόφασης αριθ. 573/2014/ΕΕ δείχνει ότι το δίκτυο είχε θετικό αντίκτυπο και προσδιορίζει τα διδάγματα που αντλήθηκαν από τις διάφορες δραστηριότητες και εμπειρίες. Επιπλέον, το δίκτυο αύξησε την ικανότητά του και ανέπτυξε καινοτόμα και τεκμηριωμένα μέτρα για την εφαρμογή των πολιτικών για την απασχόληση.
                  
               
                     (4)
                  
                  
                     Για να αξιοποιηθούν τα αποτελέσματα που έχουν επιτευχθεί μέχρι σήμερα και να προαχθεί περαιτέρω η συνεργασία μεταξύ των ΔΥΑ, η περίοδος θέσπισης του δικτύου θα πρέπει να παραταθεί έως τις 31 Δεκεμβρίου 2027.
                  
               
                     (5)
                  
                  
                     Το δίκτυο θα πρέπει να ενισχύει τη συνεργασία μεταξύ των μελών του και να αναπτύσσει κοινές πρωτοβουλίες που αποσκοπούν στην ανταλλαγή πληροφοριών και βέλτιστων πρακτικών σε όλους τους τομείς που καλύπτονται από τις ΔΥΑ, δημοσιεύοντας συγκριτικές αναλύσεις και συμβουλές, καθώς και προωθώντας καινοτόμες πρωτοβουλίες όσον αφορά την εύρεση απασχόλησης. Σε αυτό το πλαίσιο και όπου κρίνεται αναγκαίο, πρέπει να δοθεί προσοχή στη συνεργασία των ΔΥΑ, για να διευκολυνθεί η ενσωμάτωση και η συνδρομή των προσώπων που καλύπτονται από την ενωσιακή νομοθεσία σχετικά με τον συντονισμό των συστημάτων κοινωνικής ασφάλισης. Η λειτουργία του δικτύου αυτού θα επιτρέψει την τεκμηριωμένη σύγκριση όλων των ΔΥΑ, χωρίς αποκλεισμούς και με γνώμονα τις επιδόσεις, ώστε να μπορούν να προσδιοριστούν οι βέλτιστες πρακτικές στους τομείς δραστηριότητάς τους, συμβάλλοντας στη βελτίωση του σχεδιασμού και της υλοποίησης των υπηρεσιών απασχόλησης στο πλαίσιο των ειδικών αρμοδιοτήτων τους. Οι πρωτοβουλίες δικτύου αναμένεται να βελτιώσουν την αποτελεσματικότητα των ΔΥΑ και να συμβάλλουν σε μια αποτελεσματικότερη χρήση των δημόσιων πόρων.
                  
               
                     (6)
                  
                  
                     Το δίκτυο θα πρέπει να στηρίζει την εφαρμογή του ευρωπαϊκού πυλώνα κοινωνικών δικαιωμάτων, ο οποίος περιλαμβάνει στις αρχές του την παροχή ενεργητικής υποστήριξης για την εξεύρεση απασχόλησης. Θα πρέπει επίσης να συμβάλλει στην κοινωνικά δίκαιη μετάβαση προς μια πράσινη οικονομία και στην εφαρμογή των σχετικών αρχών και στόχων που περιλαμβάνονται στους Στόχους Βιώσιμης Ανάπτυξης των Ηνωμένων Εθνών, ενισχύοντας τη χωρίς αποκλεισμούς και βιώσιμη οικονομική ανάπτυξη και απασχόληση, καθώς και την αξιοπρεπή εργασία για όλους.
                  
               
                     (7)
                  
                  
                     Το δίκτυο θα πρέπει να συνεχίσει να εντείνει και να ενισχύει τη συστηματική και διαρθρωμένη συνεργασία του με άλλους ενδιαφερόμενους φορείς της αγοράς εργασίας, συμπεριλαμβανομένων ιδίως των ενωσιακών οργανισμών στους τομείς της απασχόλησης, της κοινωνικής πολιτικής, της ισότητας των φύλων, της εκπαίδευσης και της κατάρτισης, καθώς και των κοινωνικών εταίρων, των παρόχων υπηρεσιών στους τομείς της απασχόλησης και των κοινωνικών υποθέσεων, των οργανώσεων που εκπροσωπούν ευάλωτες ομάδες, καθώς και των τοπικών και περιφερειακών αρχών για την προώθηση συνεργειών, την ανταλλαγή βέλτιστων πρακτικών και τη διασφάλιση ενός συνεπούς πλαισίου πολιτικής, όπου χρειάζεται.
                  
               
                     (8)
                  
                  
                     Ο ρόλος των ΔΥΑ ως προς την παροχή αποτελεσματικότερων υπηρεσιών στους ζητούντες εργασία και τις επιχειρήσεις θα πρέπει να υποστηρίζεται επαρκώς σε εθνικό και, ενδεχομένως, περιφερειακό επίπεδο, με επαρκείς ανθρώπινους πόρους και χρηματοδοτική στήριξη για την κατάρτιση του προσωπικού και τον εξοπλισμό. Τα κράτη μέλη θα πρέπει να εξασφαλίζουν στις ΔΥΑ τους απαραίτητους πόρους, ώστε αυτές να μπορούν να αντιμετωπίζουν επιτυχώς την ψηφιοποίηση της οικονομίας, τα μεταβαλλόμενα εργασιακά πρότυπα, συμπεριλαμβανομένων των αναδυόμενων οικονομιών πλατφόρμας, και τις κοινωνικές και δημογραφικές εξελίξεις.
                  
               
                     (9)
                  
                  
                     Η χρηματοδοτική στήριξη της Ένωσης για το δίκτυο θα πρέπει να διατίθεται σύμφωνα με το πολυετές δημοσιονομικό πλαίσιο για την περίοδο 2021-2027.
                  
               
                     (10)
                  
                  
                     Το δίκτυο και οι πρωτοβουλίες του θα πρέπει να χρηματοδοτούνται σύμφωνα με τον δημοσιονομικό προγραμματισμό της Ένωσης και στο πλαίσιο των πιστώσεων που καθορίζονται από το Ευρωπαϊκό Κοινοβούλιο και το Συμβούλιο.
                  
               
                     (11)
                  
                  
                     Για τα έργα που αναπτύσσει το δίκτυο ή που προσδιορίζονται στις δραστηριότητες αμοιβαίας μάθησης και εφαρμόζονται στις επιμέρους ΔΥΑ, τα κράτη μέλη θα πρέπει να έχουν πρόσβαση σε χρηματοδότηση από σχετικά προγράμματα της Ένωσης.
                  
               
                     (12)
                  
                  
                     Για να εξασφαλιστεί η απρόσκοπτη συνέχιση των δραστηριοτήτων του δικτύου, η παρούσα απόφαση θα πρέπει να εφαρμοστεί από την 1η Ιανουαρίου 2021.
                  
               
                     (13)
                  
                  
                     Ως εκ τούτου, η απόφαση αριθ. 573/2014/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση αριθ. 573/2014/ΕΕ τροποποιείται ως εξής:
            
                        1)
                     
                     
                        Στο άρθρο 1, το πρώτο εδάφιο αντικαθίσταται από το ακόλουθο κείμενο:
                        «Θεσπίζεται δίκτυο Δημόσιων Υπηρεσιών Απασχόλησης (ΔΥΑ) σε όλη την Ένωση («το δίκτυο») για το χρονικό διάστημα από την 1η Ιανουαρίου 2021 έως τις 31 Δεκεμβρίου 2027. Το δίκτυο υλοποιεί τις πρωτοβουλίες που ορίζονται στο άρθρο 4.».
                     
                  
                        2)
                     
                     
                        Το άρθρο 3 τροποποιείται ως εξής:
                        
                                    α)
                                 
                                 
                                    η εισαγωγική φράση αντικαθίσταται από το ακόλουθο κείμενο:
                                    «Στόχος της παρούσας απόφασης είναι να ενθαρρύνει τη συνεργασία μεταξύ των κρατών μελών μέσω του δικτύου στον τομέα της απασχόλησης, στους τομείς αρμοδιότητας των ΔΥΑ, προκειμένου να συμβάλει στην υλοποίηση των πολιτικών απασχόλησης της Ένωσης. Αυτό θα βοηθήσει επίσης στην εφαρμογή των αρχών του ευρωπαϊκού πυλώνα κοινωνικών δικαιωμάτων και θα συμβάλει στην επίτευξη των στόχων της Ευρωπαϊκής Πράσινης Συμφωνίας και των στόχων βιώσιμης ανάπτυξης των Ηνωμένων Εθνών, υποστηρίζοντας με αυτόν τον τρόπο:»·
                                 
                              
                                    β)
                                 
                                 
                                    το στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                όλες τις ευάλωτες κοινωνικές ομάδες με υψηλά ποσοστά ανεργίας και ιδιαίτερα τους μεγαλύτερους σε ηλικία εργαζομένους και τους νέους εκτός απασχόλησης, εκπαίδευσης ή κατάρτισης (ΕΑΕΚ), καθώς και τα άτομα με αναπηρίες και τα άτομα που υφίστανται διακρίσεις για πολλαπλούς λόγους·»
                                             
                                          
                              
                                    γ)
                                 
                                 
                                    τα στοιχεία γ) και δ) αντικαθίστανται από το ακόλουθο κείμενο:
                                    
                                                «γ)
                                             
                                             
                                                τη βελτίωση της λειτουργίας των αγορών εργασίας και της ενταξιακής τους ικανότητας·
                                             
                                          
                                                γα)
                                             
                                             
                                                την ισότητα των φύλων·
                                             
                                          
                                                δ)
                                             
                                             
                                                τον εντοπισμό ελλείψεων όσον αφορά τις δεξιότητες και την παροχή πληροφοριών σχετικά με την έκταση και τα σημεία στα οποία αυτές παρατηρούνται, καθώς και την καλύτερη αντιστοίχιση ανάμεσα στις δεξιότητες των ατόμων που αναζητούν εργασία και στις ανάγκες των εργοδοτών, μεταξύ άλλων με τον εντοπισμό των αναγκών για επαγγελματική κατάρτιση, καθώς και την απασχολησιμότητα των ζητούντων εργασία και την πρόληψη της ανεργίας, για παράδειγμα με καθοδήγηση σε θέματα σταδιοδρομίας και κατάρτιση·».
                                             
                                          
                              
                  
                        3)
                     
                     
                        Το άρθρο 4 παράγραφος 1 τροποποιείται ως εξής:
                        
                                    α)
                                 
                                 
                                    στο στοιχείο α), το σημείο i) αντικαθίσταται από το ακόλουθο κείμενο:
                                    
                                                «i)
                                             
                                             
                                                συμβολή στη μείωση της ανεργίας για όλες τις ηλικιακές ομάδες, τα φύλα και τις ευάλωτες ομάδες,»·
                                             
                                          
                              
                                    β)
                                 
                                 
                                    το στοιχείο γ) αντικαθίσταται από το ακόλουθο κείμενο:
                                    
                                                «γ)
                                             
                                             
                                                συμβάλλει στον εκσυγχρονισμό και την ενίσχυση των ΔΥΑ σε βασικούς τομείς, ενόψει των πολιτικών απασχόλησης και των κοινωνικών πολιτικών της Ένωσης και συνεκτιμώντας τον ευρωπαϊκό πυλώνα κοινωνικών δικαιωμάτων, την Ευρωπαϊκή Πράσινη Συμφωνία και τους στόχους βιώσιμης ανάπτυξης των Ηνωμένων Εθνών, καθώς επίσης και τις προκλήσεις που συνδέονται με την ψηφιοποίηση, τον μεταβαλλόμενο κόσμο της εργασίας και των προτύπων εργασίας, καθώς και τις δημογραφικές αλλαγές·»
                                             
                                          
                              
                                    γ)
                                 
                                 
                                    τα στοιχεία στ) και ζ) αντικαθίστανται από το ακόλουθο κείμενο:
                                    
                                                «στ)
                                             
                                             
                                                έγκριση και εφαρμογή του ετήσιου προγράμματος εργασιών του, στο οποίο καθορίζονται οι μέθοδοι εργασίας του, τα αναμενόμενα αποτελέσματα και οι λεπτομέρειες σχετικά με την εφαρμογή της συγκριτικής μάθησης, καθώς και οι στρατηγικές διάδοσης και συνεργασίας·
                                             
                                          
                                                ζ)
                                             
                                             
                                                προαγωγή και ανταλλαγή βέλτιστων πρακτικών όσον αφορά τον εντοπισμό των ΕΑΕΚ, την ανάπτυξη πρωτοβουλιών που έχουν στόχο να εξασφαλίσουν ότι οι εν λόγω νέοι άνθρωποι θα αποκτήσουν τα προσόντα που είναι αναγκαία για να εισέλθουν και να παραμείνουν στην αγορά εργασίας, καθώς και την ενσωμάτωση των μακροχρόνια ανέργων και άλλων ευάλωτων ομάδων στην αγορά εργασίας.».
                                             
                                          
                              
                  
                        4)
                     
                     
                        Το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           
                           Συνεργασία
                           Το δίκτυο αναπτύσσει συνεργασία με ενδιαφερόμενους φορείς στην αγορά εργασίας, συμπεριλαμβανομένων άλλων παρόχων υπηρεσιών απασχόλησης και κοινωνικών υπηρεσιών και των κοινωνικών εταίρων, καθώς και, κατά περίπτωση, με ενωσιακούς οργανισμούς στους τομείς της απασχόλησης, της κοινωνικής πολιτικής, της ισότητας των φύλων, της εκπαίδευσης και κατάρτισης, οργανώσεις που εκπροσωπούν ανέργους ή άλλες ευπαθείς ομάδες, φορείς ισότητας, οργανώσεις επαγγελματικής κατάρτισης, ΜΚΟ που δραστηριοποιούνται στους τομείς της απασχόλησης και της δίκαιης μετάβασης, αλλά και περιφερειακές και τοπικές αρχές, μέσω της συμμετοχής τους σε σχετικές δραστηριότητες και σε συνεδριάσεις του δικτύου και με την ανταλλαγή πληροφοριών και δεδομένων με αυτά. Κατά περίπτωση, το Δίκτυο μπορεί να ανταλλάσσει βέλτιστες πρακτικές με σχετικές δημόσιες υπηρεσίες απασχόλησης από τρίτες χώρες.».
                        
                     
                  
                        5)
                     
                     
                        Στο άρθρο 6, η παράγραφος 5 αντικαθίσταται από το ακόλουθο κείμενο:
                        
                           «5.   Το διοικητικό συμβούλιο υποστηρίζεται από γραμματεία που παρέχεται από την Επιτροπή και εδράζεται σε αυτήν. Η γραμματεία προετοιμάζει, σε συνεργασία με τον πρόεδρο και τους αντιπροέδρους, τις συνεδριάσεις του διοικητικού συμβουλίου, το ετήσιο πρόγραμμα εργασιών και την ετήσια έκθεση του δικτύου. Η γραμματεία συνεργάζεται στενά με τη γραμματεία της EMCO για τον συντονισμό των πρωτοβουλιών και την ενίσχυση της συνεργασίας μεταξύ του Δικτύου και της EMCO.».
                        
                     
                  
                        6)
                     
                     
                        Το άρθρο 7 αντικαθίσταται από το ακόλουθο κείμενο:
                        
                           «Άρθρο 7
                           
                           Χρηματοδοτική στήριξη
                           Το σύνολο των αναγκαίων πόρων για την εφαρμογή της παρούσας απόφασης διατίθεται σύμφωνα με το πολυετές δημοσιονομικό πλαίσιο 2021-2027, οι ετήσιες πιστώσεις των οποίων εγκρίνονται από το Ευρωπαϊκό Κοινοβούλιο και το Συμβούλιο εντός των ορίων του δημοσιονομικού πλαισίου.».
                        
                     
                  
                        7)
                     
                     
                        Το άρθρο 9 παράγραφος 2 αντικαθίσταται από το ακόλουθο κείμενο:
                        
                           «2.   Η προβλεπόμενη στο άρθρο 8 εξουσία έκδοσης κατ’ εξουσιοδότηση πράξεων απονέμεται στην Επιτροπή έως τις 31 Δεκεμβρίου 2027.».
                        
                     
                  
                        8)
                     
                     
                        Το άρθρο 10 αντικαθίσταται από το ακόλουθο κείμενο:
                        
                           «Άρθρο 10
                           
                           Επανεξέταση
                           Έως τις 30 Σεπτεμβρίου 2026 η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών έκθεση αξιολόγησης σχετικά με την εφαρμογή της παρούσας απόφασης. Η έκθεση αυτή εκτιμά μεταξύ άλλων σε ποιο βαθμό το δίκτυο έχει συμβάλει στην επίτευξη των στόχων που ορίζονται στο άρθρο 3.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Βρυξέλλες, 25 Νοεμβρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Γνώμη της 30ής Οκτωβρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 11ης Νοεμβρίου 2020 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 18ης Νοεμβρίου 2020.
         
            (3)  Απόφαση αριθ. 573/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, σχετικά με την ενισχυμένη συνεργασία των δημόσιων υπηρεσιών απασχόλησης (ΔΥΑ) (ΕΕ L 159 της 28.5.2014, σ. 32).